Source: https://e-justice.europa.eu/content_ordinary_courts-18-nl-maximizeMS-sv.do?clang=mt&member=1&mtContentRequested=1
Timestamp: 2020-04-03 09:12:30+00:00
Document Index: 818048

Matched Legal Cases: ['qorti ', 'qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ']

Qrati ordinarji - Olanda
Din it-taqsima tipprovdilek informazzjoni dwar l-organizzazzjoni tal-qrati ordinarji fin-Netherlands.
Il-biċċa l-kbira tal-proċedimenti legali jibdew f’qorti distrettwali (rechtbank). Hemm 11-il qorti distrettwali fin-Netherlands.
Kull qorti hija komposta minn numru ta’ sezzjonijiet:
Il-liġi ċivili (kontroversji bejn iċ-ċittadini)
Il-liġi amministrattiva (ċittadin kontra gvern)
Il-liġi kriminali (reati)
Il-każijiet lokali (kantonzaken, relatati pereżempju ma’ kirjiet, dejn, appelli minn multi tat-traffiku, kontroversji dwar l-impjiegi, u reati minuri)
Parti li ma taċċettax is-sentenza tal-qorti distrettwali tista’ tappella. Il-kawżi kriminali u ċivili jinstemgħu minn waħda mill-erba’ qrati tal-appell (gerechtshoven). F’każijiet amministrattivi, skont is-suġġett, l-appell jista’ jinstema’ minn:
Il-Qorti tal-Appelli Ċentrali (Centrale Raad van Beroep)
Il-Qorti tal-Appelli Kummerċjali u Industrijali (College van Beroep voor het Bedrijfsleven)
Il-Kunsill tal-Istat (Raad van State), sezzjoni tal-kontroversji amministrattivi (Afdeling bestuursrechtspraak)
Il-Qorti Suprema (Hoge Raad)
Il-Qorti Suprema tan-Netherlands hija l-ogħla qorti fin-Netherlands fil-liġi ċivili, kriminali u fil-liġi ta’ tassazzjoni. Il-Qorti Suprema tista’ tannulla sentenzi, b’mod partikolari dawk tal-qrati tal-appell (li s-sentenzi tagħhom jistgħu jkunu kkontestati fil-Qorti Suprema dwar punti ta’ liġi, proċess magħruf bħala cassatie). Il-Qorti Suprema hija responsabbli wkoll biex tiżgura l-uniformità legali u l-iżvilupp tal-liġi Olandiża.
Tista’ ssib aktar informazzjoni dwar kif tiġi organizzata s-sistema ġudizzjarja fis-sit web rechtspraak.nl.
Il-qrati jippubblikaw parti kbira mid-deċiżjonijiet mogħtija. Dawn id-deċiżjonijiet u s-sentenzi jitqiegħdu għad-dispożizzjoni tal-pubbliku permezz tal-inklużjoni fil-bażi tad-data dwar is-sit web rechtspraak.nl.
L-aċċess għall-bażi tad-data huwa mingħajr ħlas?
Is-sistema ġudizzjarja Olandiża u l-Qorti Suprema tan-Netherlands
Informazzjoni dwar is-sistema ġudizzjarja Olandiża (bl-Ingliż)